CELEX: 31988R1024
Language: el
Date: 1988-04-18 00:00:00
Title: Κανονισμός (ΕΟΚ) αριθ. 1024/88 του Συμβουλίου της 18ης Απριλίου 1988 σχετικά με το άνοιγμα, κατά τρόπο αυτόνομο, έκτακτης δασμολογικής ποσόστωσης για την εισαγωγή νωπού βοείου κρέατος υψηλής ποιότητας, που υπάγεται στους κωδικούς ΣΟ 0201 και 0206 10 95, για το έτος 1988

Avis juridique important

|

31988R1024

Κανονισμός (ΕΟΚ) αριθ. 1024/88 του Συμβουλίου της 18ης Απριλίου 1988 σχετικά με το άνοιγμα, κατά τρόπο αυτόνομο, έκτακτης δασμολογικής ποσόστωσης για την εισαγωγή νωπού βοείου κρέατος υψηλής ποιότητας, που υπάγεται στους κωδικούς ΣΟ 0201 και 0206 10 95, για το έτος 1988  

Επίσημη Εφημερίδα αριθ. L 101 της 20/04/1988 σ. 0010 - 0010

***** ΚΑΝΟΝΙΣΜΟΣ (ΕΟΚ) αριθ. 1024/88 ΤΟΥ ΣΥΜΒΟΥΛΙΟΥ  της 18ης Απριλίου 1988  σχετικά με το άνοιγμα, κατά τρόπο αυτόνομο, έκτακτης δασμολογικής ποσόστωσης για την εισαγωγή νωπού βοείου κρέατος υψηλής ποιότητας, που υπάγεται στους κωδικούς ΣΟ 0201 και 0206 10 95, για το έτος 1988  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 43 και 113,  την πρόταση της Επιτροπής (1),  τη γνώμη του Ευρωπαϊκού Κοινοβουλίου (2),  Εκτιμώντας:  ότι στη συμφωνία που έχει συναφθεί κατόπιν διαπραγματεύσεων, στα πλαίσια του άρθρου XXIV παράγραφος 6 της ΓΣΔΕ, με την Αργεντινή, λόγω της προσχώρησης του Βασιλείου της Ισπανίας και της Πορτογαλικής Δημοκρατίας, προβλέπεται αυτόνομη παραχώρηση 1 000 τόνων νωπού βοείου κρέατος υψηλής ποιότητας, που υπάγεται στους κωδικούς ΣΟ 0201 και 0206 10 95 και που θα εισαχθεί με δασμό 20 % κατά το έτος 1988, προκειμένου να ληφθεί υπόψη η περίοδος μεταξύ της υπογραφής της συμφωνίας και της ενάρξεως ισχύος της στην Κοινότητα·  ότι ενδείκνυται να εξασφαλιστούν ιδίως η συνεχής και με ίσους όρους πρόσβαση όλων των ενδιαφερομένων επιχειρηματιών της Κοινότητας στη δασμολογική ποσόστωση και η αδιάλειπτη εφαρμογή του προβλεπομένου γι' αυτή τη δασμολογική ποσόστωση ποσοστού, σε όλες τις εισαγωγές των εν λόγω προϊόντων, σε όλα τα κράτη μέλη και μέχρις ότου εξαντληθεί η προβλεπόμενη ποσότητα· ότι, για το σκοπό αυτό, κρίνεται χρήσιμο ένα σύστημα χρησιμοποίησης της δασμολογικής ποσόστωσης, βασισμένο στην υποβολή πιστοποιητικού αυθεντικότητας που να εγγυάται το είδος, την προέλευση και την καταγωγή των προϊόντων·  ότι οι λεπτομέρειες εφαρμογής πρέπει να θεσπιστούν σύμφωνα με τη διαδικασία που προβλέπεται στο άρθρο 27 του κανονισμού (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του βοείου κρέατος (3), όπως τροποποιήθηκε τελευταία από τον κανονισμό (ΕΟΚ) αριθ. 3905/87 (4),  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  1. Ανοίγεται έκτακτη δασμολογική ποσόστωση νωπού βοείου κρέατος υψηλής ποιότητας, που υπάγεται στους κωδικούς ΣΟ 0201 και 0206 10 95, για το έτος 1988.  Ο συνολικός όγκος αυτής της δασμολογικής ποσόστωσης ανέρχεται σε 1 000 τόνους, εκφρασμένος σε βάρος του προϊόντος.  2. Στα πλαίσια της ποσόστωσης που αναφέρεται στην παράγραφο 1, ο δασμός καθορίζεται σε 20 %.  Καμία εισφορά δεν επιβάλλεται στην εν λόγω ποσόστωση.  Άρθρο 2  Σύμφωνα με τη διαδικασία που προβλέπεται στο άρθρο 27 του κανονισμού (ΕΟΚ) αριθ. 805/68, καθορίζονται οι λεπτομέρειες εφαρμογής του παρόντος κανονισμού, και ιδίως:  α) οι διατάξεις που εξασφαλίζουν το είδος, την προέλευση και την καταγωγή των εν λόγω προϊόντων και προβλέπουν το έγγραφο που πρέπει να χρησιμοποιείται για το σκοπό αυτό,  β) οι διατάξεις που έχουν σχέση με την αναγνώριση του εγγράφου που προβλέπεται στο στοιχείο α).  Άρθρο 3  Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.  Εφαρμόζεται από την 1η Ιανουαρίου 1988.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Λουξεμβούργο, 18 Απριλίου 1988.  Για το Συμβούλιο  Ο Πρόεδρος  I. KIECHLE  (1) ΕΕ αριθ. C 30 της 4. 2. 1988, σ. 11.  (2) Γνώμη που διατυπώθηκε στις 11 Μαρτίου 1988 (δεν έχει ακόμα δημοσιευθεί στην Επίσημη Εφημερίδα).  (3) ΕΕ αριθ. L 148 της 28. 6. 1968, σ. 24.  (4) ΕΕ αριθ. L 370 της 30. 12. 1987, σ. 7.